2020. gada 28. jūlijā Noteikumi Nr. 471

Rīgā (prot. Nr. 46 20. §)

**Veselības pārbaudes noteikumi personām, kuras pretendē uz speciālo atļauju pieejai valsts noslēpumam**

Izdoti saskaņā ar likuma

"Par valsts noslēpumu"

9. panta 3.2 daļu

1. Noteikumi nosaka:

1.1. medicīniskās pretindikācijas speciālās atļaujas pieejai valsts noslēpumam (turpmāk – speciālā atļauja) izsniegšanai;

1.2. kārtību, kādā persona, kura pretendē uz speciālās atļaujas saņemšanu (turpmāk – pretendents), tiek nosūtīta uz veselības pārbaudi;

1.3. ārstniecības iestādes, kurās izveido pretendentu veselības pārbaudes komisiju (turpmāk – komisija);

1.4. komisijas darba organizāciju;

1.5. veselības pārbaudes veikšanas un apmaksas kārtību.

2. Pretendentu uz veselības pārbaudi nosūta kompetentās valsts drošības iestādes vadītājs, ja ir pamatotas aizdomas, ka pretendentam atbilstoši likumam "Par valsts noslēpumu" ir psihiski un uzvedības traucējumi, kas dod pamatu apšaubīt viņa spēju ievērot valsts noslēpuma aizsardzības nosacījumus.

3. Valsts drošības iestāde pretendentam, kuru nosūta uz veselības pārbaudi, noformē veselības pārbaudes karti (1. pielikums). Vienu veselības pārbaudes kartes eksemplāru glabā attiecīgā valsts drošības iestāde, otru eksemplāru izsniedz pretendentam iesniegšanai komisijā.

4. Pretendents laikus vienojas ar ārstniecības iestādi par veselības pārbaudi un mēneša laikā no šo noteikumu 3. punktā minētās kartes saņemšanas dienas ierodas uz veselības pārbaudi vienā no šādām ārstniecības iestādēm:

4.1. valsts sabiedrība ar ierobežotu atbildību "Rīgas psihiatrijas un narkoloģijas centrs";

4.2. valsts sabiedrība ar ierobežotu atbildību "Slimnīca "Ģintermuiža"";

4.3. valsts sabiedrība ar ierobežotu atbildību "Strenču psihoneiroloģiskā slimnīca".

5. Pretendents ne vēlāk kā divas nedēļas pirms veselības pārbaudes dienas rakstiski informē attiecīgo valsts drošības iestādi par ārstniecības iestādi, kurā tiks veikta veselības pārbaude, un par veselības pārbaudes datumu.

6. Ārstniecības iestādes vadītājs izveido komisiju. Komisijas sastāvā ir vismaz viens psihiatrs un vismaz viens narkologs. Visiem komisijas sastāvā iekļautajiem ārstiem ir vienlīdzīgas tiesības un pienākumi.

7. Pretendents, ierodoties uz veselības pārbaudi, iesniedz komisijai veselības pārbaudes karti, kā arī šādus pēdējā mēneša laikā izsniegtus dokumentus:

7.1. ģimenes (vispārējās prakses) ārsta izsniegts izraksts no pretendenta ambulatorā pacienta medicīniskās kartes (veidlapa Nr. 027/u);

7.2. klīniskā un veselības psihologa izsniegts atzinums par pretendenta psiholoģiskās izpētes (novērtēšanas) rezultātiem.

8. Komisija:

8.1. izvērtē pretendenta veselības stāvokli, ņemot vērā šo noteikumu 2. pielikumā minēto medicīnisko pretindikāciju esību. Ja nepieciešams, pretendentu nosūta veikt papildu izmeklējumus. Pretendentu var nesūtīt atkārtoti veikt tos izmeklējumus, kuri pretendentam veikti pēdējā gada laikā un kuru rezultāti komisijai ir pieejami un izmantojami pretendenta veselības stāvokļa izvērtēšanai;

8.2. ja nepieciešams, aicina pretendentu uz veselības pārbaudi ierasties atkārtoti, savstarpēji vienojoties par pārbaudes laiku;

8.3. piecu darbdienu laikā pēc nepieciešamās informācijas iegūšanas sniedz vienotu komisijas atzinumu par pretendenta veselības stāvokli;

8.4. nesniedz atzinumu par pretendenta veselības stāvokli, norādot iemeslu, ja nav iespējams to sniegt (piemēram, pretendents neierodas uz veselības pārbaudi vai atsakās veikt komisijas noteiktos papildu izmeklējumus).

9. Ārstniecības iestāde, kurā izveidotā komisija veic pretendenta veselības pārbaudi:

9.1. informē attiecīgo valsts drošības iestādi par šo noteikumu 8.2. apakšpunktā noteikto nepieciešamību pretendentam atkārtoti ierasties uz veselības pārbaudi un norāda ierašanās datumu;

9.2. šo noteikumu 8.3. un 8.4. apakšpunktā minētajos gadījumos nosūta attiecīgajai valsts drošības iestādei komisijas aizpildīto pretendenta veselības pārbaudes karti.

10. Izdevumus, kas tieši saistīti ar šajos noteikumos noteikto pretendenta veselības pārbaudi, saskaņā ar iestādes maksas pakalpojumu cenrādi no šim mērķim piešķirtajiem valsts budžeta līdzekļiem sedz tā valsts drošības iestāde, kas nosūtīja pretendentu uz veselības pārbaudi:

10.1. saskaņā ar līgumu, kas noslēgts ar šo noteikumu 4. punktā minēto ārstniecības iestādi;

10.2. kompensējot pretendentam izdevumus, kas saistīti ar veikto veselības pārbaudi, ja pretendents izdevumus sedzis no saviem līdzekļiem.

11. Šo noteikumu 10.2. apakšpunktā minētās kompensācijas saņemšanai pretendents valsts drošības iestādē iesniedz šādus dokumentus:

11.1. iesniegumu par kompensācijas piešķiršanu, norādot vārdu, uzvārdu, personas kodu, kontu kredītiestādē, kurā ieskaitāma kompensācija, dzīvesvietas adresi. Saziņas nodrošināšanai iesniegumā var norādīt tālruņa numuru vai elektroniskā pasta adresi;

11.2. izrakstu no pretendenta medicīniskajiem dokumentiem vai elektronisko nosūtījumu uz papildu izmeklējumiem (izdruku);

11.3. maksājumus apliecinošus dokumentus, kuros norādīts pretendenta vārds, uzvārds, personas kods un kas noformēti atbilstoši likumam "Par grāmatvedību";

11.4. dokumentus, kas apliecina pakalpojuma saņemšanu, ja tas neizriet no maksājumus apliecinošiem dokumentiem.

12. Valsts drošības iestāde mēneša laikā pēc šo noteikumu 11. punktā minēto dokumentu saņemšanas izvērtē tos un, ja kompensācijas izmaksas nosacījumi un iesniegtie dokumenti atbilst šajos noteikumos minētajām prasībām, triju mēnešu laikā pēc dokumentu saņemšanas izmaksā kompensāciju, pārskaitot attiecīgos finanšu līdzekļus uz pretendenta norādīto kontu kredītiestādē.

13. Ja iesniegtie dokumenti vai kompensācijas izmaksas nosacījumi neatbilst šajos noteikumos minētajām prasībām, valsts drošības iestāde pieņem lēmumu par atteikumu izmaksāt kompensāciju.

Ministru prezidenta vietā –

Ministru prezidenta biedrs,

aizsardzības ministrs A. Pabriks

Veselības ministre I. Viņķele